দেরাখত-এ-গোলাবি

দেরাখত-এ-গোলাবি () হলো ১৯৯৮ সালে মুক্তিপ্রাপ্ত ইরানি ফার্সি ভাষার একটি নাট্যধর্মী চলচ্চিত্র। দারিয়ুশ মেহরজুই কর্তৃক রচিত ও পরিচালিত এই চলচ্চিত্রে মূল চরিত্রে অভিনয় করেন হুমায়ুন এরশাদি ও গোলশিফতেহ ফারাহানি। ইরানি বুর্জোয়া সমাজের উপর নিরীক্ষাধর্মী কাজের জন্য এই চলচ্চিত্রটি দারিয়ুশ মেহরজুইয়ের চলচ্চিত্র নির্মাণের উদাহরণ হিসেবে প্রতিষ্ঠিত হয়েছে। এই চলচ্চিত্রের মাধ্যমেই অভিনেত্রী হিসেবে গোলশিফতেহ ফারাহানির অভিষেক ঘটে।

 কাহিনিসংক্ষেপ 
মাহমুদ (হুমায়ুন এরশাদি) লেখক সংঘ থেকে বিরোধিতার মুখে পড়েন এবং তার বর্তমান বইয়ের উপরে কাজ করা এক প্রকারে প্রায় বন্ধ হয়ে যায়। তিনি তার দৈনন্দিন জীবনের রুটিন থেকে বের হয়ে আসতে তেহরানের উত্তরে তার পৈতৃক ভিটায় ফেরত আসেন। এই সময়েই তিনি তার বইয়ের অসমাপ্ত কাজ সমাপ্ত করতে সংকল্প করেন। এই বাড়িতে থাকার সময়ে তার দৃষ্টি নিবদ্ধ হয় বাড়ির পিছনে বাগানের মালির (নেমাতুল্লাহ গর্জি) ঘরের পাশের একটি নাশপাতির গাছের দিকে। এই নাশপাতির গাছের দিকে তাকিয়ে মাহমুদ তার অতীতের স্মৃতিচারণায় মগ্ন হয়ে যায়। তার বাল্যকালে চতুর্দশী খালাত বোন "ম"-এর (গোলশিফতেহ ফারাহানি) প্রতি ভালো লাগা, তাকে নিয়ে তার কৈশোরের অপূর্ণ স্বপ্ন এবং সময়ের সাথে সেই স্বপ্নের বিবর্তনের চিত্র তার সামনে ফুটে উঠতে থাকে। চলচ্চিত্রের পরবর্তী অংশ মাহমুদের অতীত এবং এই সম্পর্কে তার চিন্তাভাবনাকে ঘিরে আবর্তিত হয়।